Il-UEFA tikkunsidra li tirrifondi l-biljetti kollha għall-Euro 2020 u terġa' tibda l-proċess tax-xiri … Il-UEFA qed tikkunsidra li tirrifondi l-biljetti kollha għall-Euro 2020 u terġa' tibda l-proċess tax-xiri ladarba jitħabbru l-postijiet fejn se jkunu qed jintlagħbu l-partiti. Minkejja l-pandemija Covid-19 li għaddejja bħalissa, il-UEFA xorta qed tippjana li timxi 'l quddiem bil-pjan oriġinali tagħhom ta' 12-pajjiż ospitanti, għalkemm huwa improbabbli ħafna li l-istadji jkunu f'kapaċità sħiħa. Nhar l-Erbgħa saret laqgħa li fiha ħadu sehem l-organizzaturi tat-tournament mit-12-il pajjiż ospitanti, li jinkludu l-Ingilterra, l-Iskozja u l-Irlanda, biex jitkellmu dwar pjanijiet potenzjali. Il-biljetti li diġà nbiegħu jistgħu jingħataw lura, u l-proċess tal-bejgħ jerġa' jibda ladarba l-UEFA tikkonferma l-ammont ta' partitarji li se jkunu qed jitħallew mill-gvernijiet nazzjonali tagħhom sabiex jattendu għal-logħob. Aktar minn 1.5 miljun mit-tliet miljun biljett disponibbli għat-tournament kienu diġà nbiegħu, għalkemm ħafna minnhom se jkunu ġew ritornati lill-UEFA qabel ma għalqet l-aħħar tieqa ta' rifużjoni nhar it-Tlieta, 26 ta' Jannar. Jingħad li l-pjanijiet attwali huma li jiġu permessi biss partitarji li jkunu ġejjin mill-pajjiż ospitu fil-fażi tal-gruppi ta' dan it-tournament.